ai4bharat/Pralekha huggingface dataset:
गृह मंत्रालय
श्री अमित शाह ने हिमाचल प्रदेश - ग्लोबल इन्वेस्टर्स मीट की पहली ग्राउंड ब्रेकिंग सेरेमनी का उद्घाटन किया
वैश्विक मंदी एक अस्थायी चरण है और भारत जल्द ही इससे बाहर आ जाएगा: श्री अमित शाह
मोदी सरकार के “रिफार्म-परफार्म-ट्रांसफॉर्म” की नीति के कारण वैश्विक सूचकांकों में 2014-19 के बीच भारत की रैंकिंग में सुधार हुआ : श्री अमित शाह
श्री अमित शाह ने कहा कि नरेंद्र मोदी सरकार इस बात के लिए प्रयासरत है कि यहां के युवा को कहीं जाना न पड़े और हिमाचल उद्योग की दृष्टि से भी मॉडल स्टेट बने
जलवायु परिवर्तन पर असर किए बिना हो विद्युत का उत्पादन – श्री अमित शाह
श्री अमित शाह ने हिमाचल प्रदेश - ग्लोबल इन्वेस्टर्स मीट की पहली ग्राउंड ब्रेकिंग सेरेमनी में बोलते हुए कहा कि उन्हें यह जानकर खुशी है कि हिमाचल सरकार इतने कम समय में 13 हजार करोड़ की योजनाओं को धरातल पर उतारने में सफल हुई। श्री अमित शाह ने कहा कि लगभग तीन महीने पहले हुर्ए इन्वेस्टर्स समिट में 85 हजार के एमओयू हुए जिसमें से अल्प अवधि में ही 13 हजार करोड के इन्वेस्टमेंट को जमीन पर उतारने का काम किया गया है ।
श्री शाह का कहना था कि माननीय प्रधानमंत्री जी के नेतृत्व में भारतीय अर्थव्यवस्था पिछले 5 वर्षों के भीतर वैश्विक स्तर पर 11 वें स्थान से छठे स्थान पर पहुंच गई है जो स्वतंत्र भारत के इतिहास में अभूतपूर्व है। गृह मंत्री ने केंद्र सरकार द्वारा सुशासन का एक मॉडल स्थापित करके ‘ईज ऑफ डूइंग बिजनेस’ की सुविधा के लिए उठाए गए सक्रिय कदमों का भी हवाला दिया। उनका कहना था कि श्री नरेंद्र मोदी के नेतृत्व में मात्र 5 सालों में इज ऑफ डूइंग बिजनेस में भारत 142वें स्थान से 63वें स्थान पर पहुंच गया है।
श्री अमित शाह ने कहा कि प्रधान मंत्री श्री नरेंद्र मोदी ने ’न्यू इंडिया’ का सपना देखा है। श्री नरेंद्र मोदी ने रिफार्म-परफार्म-ट्रांसफॉर्म की नीति अपनाई है जिसे जमीन पर उतारने में हिमाचल सरकार सफल हुई है । उनका यह भी कहना था कि सरकार इस बात के लिए प्रयासरत है कि यहां के युवा को कहीं जाना न पड़े और हिमाचल उद्योग की दृष्टि से भी मॉडल स्टेट बने।
श्री अमित शाह ने कहा कि कार्पोरेट टैक्स में बदलाव किया गया और भारत विश्व में सबसे कम कॉरपोरेट टैक्स वाला देश बन गया है। उनका कहना था कि इससे बैलेंस शीट को ताकत मिलेगी जिससे उद्योग और मजबूत होगा। सूक्ष्म और मध्यम श्रेणी के उद्योगों को बढावा देने का काम किया जा रहा है जिससे यहां का युवा अंतर्राष्ट्रीय स्तर पर प्रतिस्पर्धा के लिए तैयार हो सके।
श्री अमित शाह ने कहा कि यहां पन-बिजली बनाने के लिए अपार संभावनाएं हैं और जलवायु परिवर्तन पर असर किए बिना विद्युत का उत्पादन हो ऐसा सरकार का लक्ष्य है ।
श्री शाह ने केंद्र सरकार द्वारा पहाड़ी राज्य में बुनियादी ढांचे के विकास पर विशेष ध्यान देने पर जोर दिया और कहा कि राज्य की 69 सड़कों को राष्ट्रीय राजमार्ग के रूप में वर्गीकृत किया गया है और केंद्र सरकार द्वारा विकसित किया जा रहा है। उन्होंने मंडी में एक अंतरराष्ट्रीय हवाई अड्डे के विकास और हिमाचल प्रदेश जैसे भौगोलिक रूप से चुनौतीपूर्ण क्षेत्र में तीन प्रमुख चार-लेन राजमार्गों के निर्माण की बात कही। उन्होंने कहा कि अटल सुरंग राज्य की एक ऐसी ऐतिहासिक परियोजना है जो सबसे कम समय में पूरी हुई थी।
कृषि एवं किसान कल्याण मंत्रालय
केन्द्रीय कृषि एवं किसान कल्याण मंत्री ने नीदरलैंड की उप-प्रधानमंत्री और कृषि, प्रकृति एवं खाद्य गुणवत्ता मंत्री सुश्री करोला शूटेन के साथ बैठक की
भारत और नीदरलैंड ने कृषि एवं संबंधित क्षेत्रों में आपसी साझेदारी को और ज्यादा मजबूत करने पर बातचीत की
केन्द्रीय कृषि मंत्री ने छोटे एवं सीमांत किसानों के लिए प्रौद्योगिकी को सस्ता बनाने पर फोकस करते हुए भारत के कृषि क्षेत्र में आधुनिक प्रौद्योगिकी को बढ़ावा देने पर विशेष जोर दिया
माननीय कृषि एवं किसान कल्याण मंत्री श्री राधा मोहन सिंह ने नीदरलैंड की उप-प्रधानमंत्री और कृषि, प्रकृति एवं खाद्य गुणवत्ता मंत्री सुश्री करोला शूटेन के साथ 24 मई, 2018 को एक बैठक की।
· प्रौद्योगिकी स्थानांतरण की पहली सफल गाथा 02.11.2017 को बारामती, महाराष्ट्र में सब्जियों से संबंधित उत्कृष्टता केन्द्र के उद्घाटन से परिलक्षित होती है। दूसरा पुष्प उत्कृष्टता केन्द्र तालेगांव महाराष्ट्र में बनाया जा रहा है जो शीघ्र ही पूरा हो जाएगा।
· भारत को सार्टिंग/ग्रेडिंग/वाशिंग/पैकिंग यूनिटों के साथ मूल्य श्रृंखला के अन्य घटकों को भी देखना होगा। भारत को यह भी देखना है कि किसान इस आधुनिक प्रौद्योगिकी का खर्च वहन कर पाएंगे अथवा नहीं।
· भारत को क्रियात्मक मांस उत्पादों, टीकों, पशुओं के रोग निदानों, प्रारंभिक गर्भधारण निदान कार्यों, वीर्य निर्धारण और प्रोजीनीपरीक्षण कार्य के लिए प्रबंधन सूचना प्रणाली की आवश्यकता पड़ेगी।
माननीय कृषि मंत्री ने नीदरलैंड की मंत्री महोदया का स्वागत किया। उन्होंने ग्रीनहाउसों के निर्माण, पुष्पों, पादपों और सब्जियों के क्षेत्र में नीदरलैंड की विशेष क्षमता, पशुओं तथा पादप कृषि क्षेत्रों की विविधता का उल्लेख करते हुए आशा व्यक्त की कि दोनों देशों के बीच भागीदारी और अधिक सुदृढ़ होगी।
दोनों मंत्रियों ने कृषि क्षेत्र में दोनों देशों के बीच सहयोग की समीक्षा की। उन्होंने संयुक्त कार्य समूह की नियमित बैठक आयोजित करने, कार्य योजना को वर्ष 2021 तक बढ़ाने तथा संपूर्ण मूल्य श्रृंखला को कवर करते हुए शीत श्रृंखला में कौशल विकास एवं क्षमता निर्माण और आपूर्ति श्रृंखला प्रबंधन इत्यादि के प्रयोजन से स्थापित उत्कृष्टता केन्द्रों की प्रगति पर संतोष व्यक्त किया। कृषि मंत्री ने कहा कि प्रौद्योगिकी स्थानांतरण की पहली सफल गाथा 02.11.2017 को बारामती, महाराष्ट्र में सब्जियों से संबंधित उत्कृष्टता केन्द्र के उद्घाटन से परिलक्षित होती है। दूसरा पुष्प उत्कृष्टता केन्द्र तालेगांव महाराष्ट्र में बनाया जा रहा है जो शीघ्र ही पूरा हो जाएगा। सरकार का विशेष जोर तकनीक को सस्ता बनाने पर है ताकि छोटे और सीमांत किसानों को फायदा हो।
दोनों मंत्रियों ने परस्पर सहयोग के अन्य क्षेत्रों यथा सार्टिंग/ग्रेडिंग/वाशिंग/पैकिंग इकाइयों और बाजार लिंकेज; किसानों के लिए प्रौद्योगिकी की गुंजाइश, फसल अवशेष प्रबंधन, गौवंशीय प्रजनन, डेयरी विकास पशु स्वास्थ्य तथा सुअर विकास को भी चिन्हित किया।
उन्होनें कहा कि नीदरलैंड की विशेषज्ञता कौशलयुक्त कृषि कामगारों और समृद्ध कृषि विविधताओं से संबंधित वृहद केन्द्र की अनुपूरक है, जिनकी सेवाएं भारत प्रस्तुत करना चाहता है। माननीय कृषि मंत्री महोदय ने आगंतुक शिष्टमंडल को सरकार के इस संकल्प के बारे में बताया कि सरकार वर्ष 2022 तक किसानों की आय दोगुनी करना चाहती है। उन्होंने इस संबंध में की गई पहलों का भी उल्लेख किया।
प्रधानमंत्री कार्यालय
नागालैंड के मुख्यमंत्री ने प्रधानमंत्री से भेंट की
नागालैंड के मुख्यमंत्री श्री नेफ्यू रियो ने आज नई दिल्ली में प्रधानमंत्री श्री नरेन्द्र मोदी से भेंट की।
प्रधानमंत्री कार्यालय ने इस बारे में ट्वीट किया है;
"नागालैंड के मुख्यमंत्री श्री @Neiphiu_Rio ने प्रधानमंत्री @narendramodi से मुलाकात की।"
प्रधानमंत्री कार्यालय
प्रधानमंत्री ने कोविड-19 पर समीक्षा बैठक की अध्यक्षता की
प्रधानमंत्री श्री नरेन्द्र मोदी ने कोविड-19 के प्रसार को रोकने के लिए जारी प्रयासों पर एक उच्च स्तरीय समीक्षा बैठक की अध्यक्षता की।
इस संबंध में भारत की तैयारियों को और अधिक प्रभावी बनाने पर चर्चा हुई। इसमें जांच सुविधाओं को बढ़ाना भी शामिल था।
प्रधानमंत्री ने कोविड-19 महामारी से लड़ने की आवश्यक तैयारियों में लोगों, स्थानीय समुदायों और संगठनों की सक्रिय भागीदारी पर जोर दिया। उन्होंने अधिकारियों और तकनीकी विशेषज्ञों से आग्रह किया कि वे अगले कदमों/निर्णयों पर विचार-विमर्श करें।
प्रधानमंत्री ने कोविड-19 का सामना करने में शामिल विभिन्न राज्य सरकारों, चिकित्साकर्मियों, पैरामेडिकल स्टॉफ, सैन्य और पैरामिलिट्री बल, नागरिक उड्डयन क्षेत्र से जुड़े लोगों, नगर निगम कर्मियों और अन्य लोगों के प्रति आभार व्यक्त किया।
प्रधानमंत्री श्री नरेन्द्र मोदी कोविड-19 से संबंधित मामलों तथा इससे लड़ने के प्रयासों पर 19 मार्च, 2020 को रात्रि 0800 बजे राष्ट्र को संबोधित करेंगे।
उप राष्ट्रपति सचिवालय
उपराष्ट्रपति ने केंद्रीय मंत्रियों के साथ आंध्र प्रदेश के किसानों के मुद्दों के बारे में बातचीत की
उपराष्ट्रपति, श्री एम. वेंकैया नायडू ने आंध्र प्रदेश के धान किसानों के सामने आ रही समस्याओं के बारे में आज केंद्रीय उपभोक्ता मामले, खाद्य और सार्वजनिक वितरण मंत्री श्री रामविलास पासवान और केंद्रीय कृषि और किसान कल्याण मंत्री श्री नरेंद्र सिंह तोमर के साथ विचार-विमर्श किया।
खाद्य एवं सार्वजनिक वितरण विभाग और भारतीय खाद्य निगम  के वरिष्ठ अधिकारियों ने भी उपराष्ट्रपति से मुलाकात की और उन्हें राज्य में समग्र खरीदारी स्थिति के बारे में जानकारी दी।
श्री नायडू ने उनसे किसानों को देरी से भुगतान, धान किसानों से समय पर खरीदारी न होने और एफसीआई खरीदारी मानदंडों को लागू नहीं करने के बारे में प्राप्त रिपोर्टों पर ध्यान देने के लिए कहा क्योंकि इनसे किसानों को धान की बिक्री में परेशानी हो रही है।
अधिकारियों ने श्री नायडू को आश्वासन दिया कि किसानों और मिल मालिकों की समस्याओं के समाधान के लिए राज्य सरकार के साथ जल्द से जल्द कार्रवाई की जाएगी और साथ ही राज्य सरकार को बकाया राशि का तुरन्त भुगतान कर दिया जायेगा।
उपराष्ट्रपति ने केंद्रीय वित्त मंत्री श्रीमती निर्मला सीतारमण से भी बातचीत की और उनसे राज्य सरकार को धन की मंजूरी के मुद्दे पर ध्यान देने का अनुरोध किया।
स्वास्थ्य एवं परिवार कल्याण मंत्रालय
कोविड-19 पर ताज़ा जानकारी
देशव्यापी टीकाकरण अभियान के तहत अब तक वैक्सीन की 35.28 करोड़ डोज लगाई गई हैं।
पिछले 24 घंटों में भारत में 39,796 नये मामले दर्ज हुये।
भारत में सक्रिय मामले कम होकर 4,82,071 तक पहुंचे।
कुल मामलों में सक्रिय मामले 1.58 प्रतिशत हैं।
अब तक पूरे देश में कुल 2,97,00,430 मरीज स्वस्थ हुये।
पिछले 24 घंटों के दौरान 42,352 मरीज स्वस्थ हुये।
पिछले लगातार 53वें दिन दैनिक नये मामलों की तुलना में दैनिक रिकवरी अधिक रही।
रिकवरी दर में इजाफा, वह 97.11 प्रतिशत पहुंची।
साप्ताहिक पॉजिटिविटी दर पांच प्रतिशत से नीचे कायम। वर्तमान में यह 2.40 प्रतिशत है।
दैनिक पॉजिटिविटी दर 2.61 प्रतिशत है, जो लगातार 28वें दिन पांच प्रतिशत से कम पर कायम है।
जांच क्षमता में उल्लेखनीय वृद्धि के साथ, अभी तक कुल 41.97 करोड़ से अधिक जांचें की जा चुकी हैं।
पृथ्वी विज्ञान मंत्रालय
अत्यधिक भीषण चक्रवाती तूफान फानी की ताजा स्थिति
|
|
तिथि/समय 
|
|
03-05-2019 
|
|
स्थिति अक्षांश/देशान्तर
|
|
अत्यधिक भीषण चक्रवाती तूफान फानी 3 मई, 2019 को सुबह 10:30 बजे ओड़िशा तट के निकट 20.0 डिग्री अक्षांश और 85.8 डिग्री देशान्तर पर केन्द्रित था। यह पुरी से उत्तर दिशा में 20 किलोमीटर दूर और भुवनेश्वर से दक्षिण दिशा में 25 किलोमीटर की दूरी पर केन्द्रित था।
|
|
चक्रवाती तूफान के दौरान हवा की गति
|
|
165-175 किलोमीटर प्रति घंटा से 190 किलोमीटर प्रति घंटा।
पुरी में आज सुबह 07:30 बजे अधिकतम हवा की गति 142 किलोमीटर प्रति घंटा से 174 किलोमीटर प्रति घंटे के बीच दर्ज की गई।
|
|
भविष्यवाणी
|
|
अत्यधिक भीषण चक्रवाती तूफान फानी के उत्तरी-उत्तरी पूर्व दिशा की ओर बढ़ने और अगले तीन दिनों के दौरान कमजोर होकर प्रचंड चक्रवाती तूफान में बदलने की संभावना है।
खान मंत्रालय
दिसंबर 2022 में भारत का खनिज उत्पादन 10 प्रतिशत बढ़ा
दस महत्वपूर्ण खनिजों के उत्पादन में सकारात्मक वृद्धि का संकेत
अप्रैल-दिसंबर 2022-23 के दौरान उत्पादन में 5.4 प्रतिशत की संचयी वृद्धि
भारतीय खान ब्यूरो  के अनंतिम आंकड़ों के अनुसार, दिसंबर, 2022  के महीने के लिए खनन और उत्खनन क्षेत्र के खनिज उत्पादन का सूचकांक 107.4 अंकों पर रहा, जोकि दिसंबर, 2021 के स्तर की तुलना में 9.8 प्रतिशत अधिक है। वहीं अप्रैल-दिसंबर, 2022-23 की अवधि के लिए संचयी वृद्धि पिछले वर्ष की इसी अवधि की तुलना में 5.4 प्रतिशत रही।
दिसंबर, 2022 में महत्वपूर्ण खनिजों का उत्पादन स्तर था: कोयला 833 लाख टन, लिग्नाइट 35 लाख टन, प्राकृतिक गैस  2888 मिलियन घन मीटर, पेट्रोलियम  25 लाख टन, बॉक्साइट 2272 हजार टन, क्रोमाइट 340 हजार टन, तांबा सान्द्र 10 हजार टन, सोना 174 किलो, लौह अयस्क 251 लाख टन, सीसा सांद्र 30 हजार टन, मैंगनीज अयस्क 307 हजार टन, जस्ता सांद्र 137 हजार टन, चूना पत्थर 355 लाख टन, फास्फोराइट 170 हजार टन, मैग्नेसाइट 9 हजार टन और हीरा 43 कैरेट।
दिसंबर, 2021 की तुलना में दिसंबर, 2022 के दौरान के दौरान सकारात्मक वृद्धि दिखाने वाले महत्वपूर्ण खनिजों में शामिल हैं: सोना , फॉस्फोराइट , लौह अयस्क , चूना पत्थर , मैंगनीज अयस्क , कोयला , जस्ता सान्द्र , सीसा सान्द्र , तांबा सान्द्र , और प्राकृतिक गैस । नकारात्मक वृद्धि दर्शाने वाले अन्य महत्वपूर्ण खनिजों में शामिल हैं: पेट्रोलियम , बॉक्साइट । लिग्नाइट , क्रोमाइट , मैग्नेसाइट  और हीरा ।
प्रधानमंत्री कार्यालय
परीक्षा और जीवन से जुड़े कई मुद्दों के लिए एक जीवंत मंच है ‘परीक्षा पे चर्चा’: प्रधानमंत्री
प्रधानमंत्री श्री नरेन्द्र मोदी ने यह जानकारी दी है कि ‘परीक्षा पे चर्चा’ के दौरान हुए सभी संवादों की गहन जानकारी नमो ऐप के एक ‘अभिनव क्यूरेटेड सेक्शन’ में पाई जा सकती है।
प्रधानमंत्री ने एक ट्वीट में कहा;
"मुझे हमारे अत्यंत उत्साहित #एग्जाम वारियर्स के साथ संवाद करने में काफी आनंद मिलता है।
‘परीक्षा पे चर्चा’ परीक्षा और जीवन से संबंधित कई मुद्दों के लिए एक जीवंत मंच है।
इन सभी संवादों की गहन जानकारी नमो ऐप के इस ‘अभिनव क्यूरेटेड सेक्शन’ में पाई जा सकती है।"
वाणिज्य एवं उद्योग मंत्रालय
विश्व व्यापार संगठन केसुधार सभी सदस्य देश लागू करें : श्री पीयूष गोयल
केंद्रीय वाणिज्य और उद्योग मंत्री श्री पीयूष गोयल ने दक्षिण-दक्षिण और त्रिकोणीय सहयोग पर अंतर्राष्ट्रीय संवाद को संबोधित किया
केंद्रीय वाणिज्य और उद्योग तथा रेल मंत्री श्री पीयूष गोयल ने कहा है कि विश्व भर में मुक्त व्यापार पर विपरीत प्रभाव डालने वाली कुछ विकसित देशो की संरक्षणवादी और एकपक्षीय प्रभावो वाली नीति से मुकाबला करने का समय आ गया है। यदि यह नीतियां जारी रहीं तो विश्व भर में मंदी आएगी और कोई भी देश इससे अछूता नहीं रहेगा।
श्री पीयूष गोयल आज नई दिल्ली में दक्षिण-दक्षिण और त्रिकोणीय सहयोग पर आयोजित एक अंतर्राष्ट्रीय संवाद को संबोधित कर रहे थे। वाणिज्य और उद्योग मंत्री ने कहा कि सभी सदस्य देशो को विश्व व्यापार संगठन  के सुधारो को अपनाना होगा और इसे अलग-अलग रूप से लागू नहीं किया जा सकता है। हम वर्तमान प्रणाली से दूर नहीं हो सकते, बल्कि सभी डब्ल्यूटीओ सदस्य देशो को मुक्त व्यापार के लिए आवश्यक नियमो पर आधारित,पारदर्शी और भेदभाव से दूर सुशासन को ईमानदारी से लागू करना होगा। हमें असमान जीडीपी वाले विभिन्न सदस्य देशो के हितो का भी ध्यान रखना होगा।
पीयूष गोयल ने कहा कि कुछ विकसित देशो द्वारा संरक्षणवाद की नीतियां विभिन्न देशो के मध्य सामान के व्यापार,सेवाओ और निवेश की सुरक्षा को प्रभावित कर रहा है।
विश्व भर के 7 बिलियन लोगो की बेहतर जीवन के लिए आशा को रोका नहीं जा सकता है। भारत दीर्धकालिक विकास लक्ष्य के लिए प्रतिबद्ध है और उसे विश्वास है कि लोगो की आशाओ को 2030 तक रोका नहीं जा सकता है। वाणिज्य और उद्योग मंत्री श्री पीयूष गोयल ने कहा कि भारत अपने नागरिको को ऊर्जा,साक्षरता और पेयजल तक पंहुच देने के लिए 2030 तक का इंतजार नहीं करेगा। भारत अंतिम पायदान पर बैठे नागरिक तक दीर्धकालिक विकास लक्ष्यो को पहुंचाने के लिए तेजी से प्रयास कर रहा है। भारत की इच्छा है कि विकास की यह गति शेष दुनिया तक भी पहुंचे।
वाणिज्य और उद्योग मंत्री श्री पीयूष गोयल ने आशा व्यक्त कि दक्षिण-दक्षिण और त्रिकोणीय सहयोग विकासशील देशो की विकसित देशो के विकास एंजेडा का हिस्सा बनने में सहयोग करेगा।
प्रधानमंत्री कार्यालय
प्रधानमंत्री ने वडोदरा दुर्घटना में हुई मौतों पर शोक व्यक्त किया
(प्रधानमंत्री श्री नरेन्द्र मोदी ने वडोदरा में हुई एक दुर्घटना में लोगों की मौत पर शोक व्यक्त किया है।
श्री मोदी ने एक ट्वीट में कहा, ‘वडोदरा में हुई दुर्घटना से दुखी हूं। मैं मन से उन सभी के साथ हूं जिन्होंने अपने प्रियजनों को खो दिया। घायलों के शीघ्र स्वस्थ होने की प्रार्थना करता हूं। प्रशासन दुर्घटना स्थल पर हरसंभव सहायता उपलब्ध करा रहा है।’
उप राष्ट्रपति सचिवालय
उपराष्ट्रपति ने गणतंत्र दिवस की पूर्व संध्या पर देशवासियों को बधाई दी
उपराष्ट्रपति श्री एम. वेंकैया नायडू ने देशवासियों को गणतंत्र दिवस के पावन पर्व पर बधाई दी है। अपने संदेश में उन्होंने कहा है कि इस पर्व से संविधान के प्रति हमारी प्रतिबंद्धता जाहिर होती है और स्वतंत्रता, समानता, भाईचारे तथा सबके लिए न्याय के उच्च आदर्शों के प्रति हमारा विश्वास प्रकट होता है।
उपराष्ट्रपति महोदय ने कहा, ‘मैं गणतंत्र दिवस के पावन पर्व पर अपने देशवासियों को हार्दिक बधाई और शुभकामनाएं देता हूं।
इस पर्व से संविधान के प्रति हमारी प्रतिबंद्धता जाहिर होती है और स्वतंत्रता, समानता, भाईचारे तथा सबके लिए न्याय के उच्च आदर्शों के प्रति हमारा विश्वास प्रकट होता है।
इस पावन पर्व पर आइये हम सब मिलकर अपने देश की उपलब्धियों का उत्सव मनाएं और एक शांतिपूर्ण, सद्भावपूर्ण तथा प्रगतिशील भारत बनाने में अपने को समर्पित करने का संकल्प लें।’
गृह मंत्रालय
केन्द्रीय गृह एवं सहकारिता मंत्री श्री अमित शाह ने श्री जगदीप धनखड़ को भारत के उपराष्ट्रपति के रूप में चुने जाने पर बधाई दी
किसान पुत्र श्री जगदीप धनखड़ का भारत के उपराष्ट्रपति के रूप में निर्वाचित होना पूरे देश के लिए हर्ष का विषय है
धनखड़ जी अपने लम्बे सार्वजानिक जीवन में निरंतर जनता से जुड़े रहे हैं, ज़मीनी मुद्दों की बारीक समझ व उनके अनुभव का उच्च सदन को निश्चित रूप से लाभ मिलेगा
गृह मंत्री ने कहा कि उपराष्ट्रपति व राज्यसभा के सभापति के रूप में श्री जगदीप धनखड़ संविधान के एक आदर्श संरक्षक सिद्ध होंगे, उन्हें इस जीत पर बधाई देता हूँ
साथ ही श्री नरेन्द्र मोदी जी के नेतृत्व में NDA सहयोगियों, अन्य दलों व संसद सदस्यों का धनखड़ जी का समर्थन करने के लिए आभार व्यक्त करता हूँ
केन्द्रीय गृह एवं सहकारिता मंत्री श्री अमित शाह ने श्री जगदीप धनखड़ को भारत के उपराष्ट्रपति के रूप में चुने जाने पर बधाई दी। ट्वीट्स के माध्यम से श्री अमित शाह ने कहा कि “किसान पुत्र श्री जगदीप धनखड़ का भारत के उपराष्ट्रपति के रूप में निर्वाचित होना पूरे देश के लिए हर्ष का विषय है। धनखड़ जी अपने लम्बे सार्वजानिक जीवन में निरंतर जनता से जुड़े रहे हैं। जमीनी मुद्दों की बारीकी समझ व उनके अनुभव का उच्च सदन को निश्चित रूप से लाभ मिलेगा।“
केन्द्रीय गृह मंत्री ने कहा कि “उपराष्ट्रपति व राज्यसभा के सभापति के रूप में श्री जगदीप धनखड़ संविधान के एक आदर्श संरक्षक सिद्ध होंगे, उन्हें इस जीत पर बधाई देता हूँ। साथ ही मोदी जी के नेतृत्व में NDA सहयोगियों, अन्य दलों व संसद सदस्यों का धनखड़ जी का समर्थन करने के लिए आभार व्यक्त करता हूँ”
श्रम और रोजगार मंत्रालय
श्री गंगवार ने श्रम ब्यूरो के नवनिर्मित भवन का उद्घाटन किया
श्रम और रोज़गार राज्य मंत्री  संतोष कुमार गंगवार ने आज चंडीगढ़ के श्रम ब्यूरो भवन में श्रम ब्यूरो के नवनिर्मित भवन का उद्घाटन किया। इस अवसर पर श्रम और रोज़गार सचिव हीरालाल सामरिया तथा श्रम ब्यूरो के महानिदेशक डी.पी.एस नेगी भी उपस्थित थे।
इस अवसर पर श्री संतोष कुमार गंगवार ने कहा कि नीति बनाने में इनपुट के रूप श्रम के सभी पहलुओं का डेटा बहुत महत्वपूर्ण है और यह श्रम सांख्यिकी को समर्पित श्रम ब्यूरो जैसे संगठन के अस्तित्व को भी सही ठहराता है। इस तथ्य के साथ कि आने वाले समय में डेटा का महत्व बढ़ता ही जाएगा। भारत एक प्रचुर श्रम वाला राष्ट्र है, इसलिए श्रम आंकड़ों के लिए समर्पित श्रम ब्यूरो जैसा संगठन इसे अधिक मजबूत बनाता है।
श्री गंगवार ने कहा कि ब्यूरो इस वर्ष, सभी मोर्चों पर प्रभावशाली उन्नति कर रहा है। ब्यूरो के अस्तित्व में आने के 100 वर्षों के बाद एक नए भवन में स्थानातंरित होने के अवसर और पेशेवर निकायों व घरेलू श्रमिकों पर किए गए दो बड़े सर्वेक्षणों को सौंपा जाना महत्वपूर्ण है। उन्होंने कहा कि श्रम ब्यूरो को हाल ही में प्रस्तावित चार श्रम संहिताओं पर आधारित डेटा संग्रह का कार्य अनिवार्य किया गया है।
इस मौके पर हरियाणा के श्रम मंत्री श्री अनूप धानक और पंजाब के श्रम मंत्री श्री बलबीर सिंह सिद्धू ने कहा कि हरियाणा के आर्थिक और सांख्यिकीय विश्लेषण विभाग तथा श्रम विभाग के नोडल अधिकारी क्षेत्रीय सहयोग के आधार स्तंभ हैं और अतीत में कई मौकों पर श्रम ब्यूरो द्वारा क्षेत्रीय स्तर पर काम किया गया है।
ब्यूरो ने अपने मूल्य सूचकांकों, प्रशासनिक आंकड़ों तथा श्रम संबंधी सर्वेक्षण डेटा जुटाने के लिए राष्ट्रीय और अंतर्राष्ट्रीय स्तर पर अत्यधिक ख्याती पाई है। श्रम ब्यूरो मासिक आधार पर सीपीआई-आईडब्ल्यू सूचकांक प्रस्तुत करता है जिसका उपयोग केंद्र और राज्य सरकारों से संबंधित लाखों श्रमिकों तथा कर्मचारियों के महंगाई भत्ते और मजदूरी के विनियमन के लिए किया जाता है। सीपीआई-आईडब्ल्यू के अलावा, ब्यूरो सीपीआई-एएल/आरएल सूचकांक भी जुटाता है, जिसका प्रयोग न्यूनतम मजदूरी अधिनियम 1948, मनरेगा मजदूरी और मध्याह्न भोजन योजना के अंतर्गत खाना पकाने की कीमत में संशोधन और ग्रामीण क्षेत्रों में न्यूनतम मजदूरी के निर्धारण के लिए किया जाता है। इसके तहत खरीद/न्यूनतम समर्थन मूल्य  का निर्धारण, लागत अध्ययन और ग्रामीण क्षेत्रों में गरीबी का आकलन भी किया जाता है।
ब्यूरो को "व्यावसायिक मजदूरी सर्वेक्षण" जैसे अनूठे सर्वेक्षणों के लिए भी मान्यता प्राप्त है, जो इसे भारत का एक मात्र ऐसा संगठन बनाता है, जिसके पास विभिन्न क्षेत्रों में बड़ी संख्या में मौजूद मजदूरों का डेटा है। ब्यूरो के पास विभिन्न श्रम अधिनियमों के तहत इकठ्ठा किए गए महत्वपूर्ण प्रशासनिक आंकड़ों का भंडार भी उपलब्ध है।
प्रधानमंत्री कार्यालय
प्रधानमंत्री श्री नरेन्द्र मोदी ने कोरिया गणराज्य के राष्ट्रपति-निर्वाचित महामहिम यून सुक-योल से फोन पर बात की
प्रधानमंत्री श्री नरेन्द्र मोदी ने आज कोरिया गणराज्य के राष्ट्रपति-निर्वाचित महामहिम यून सुक-योल के साथ फोन पर बात की।
प्रधानमंत्री ने महामहिम यून को कोरिया गणराज्य के हाल के राष्ट्रपति चुनावों में मिली उनकी जीत पर बधाई दी।
दोनों राजनेताओं ने विशेष रूप से वर्तमान वैश्विक संदर्भ में भारत-कोरिया विशेष रणनीतिक साझेदारी को और व्यापक एवं मजबूत करने के महत्व पर सहमति व्यक्त की। उन्होंने विभिन्न क्षेत्रों पर चर्चा की, जिनमें त्वरित द्विपक्षीय सहयोग की संभावना है और दोनों राजनेता इस उद्देश्य के लिए मिलकर काम करने पर सहमत हुए।
दोनों राजनेताओं ने अगले साल भारत और कोरिया गणराज्य के बीच राजनयिक संबंधों की स्थापना की 50वीं वर्षगांठ को संयुक्त रूप से मनाने की अपनी इच्छा पर भी बल दिया।
प्रधानमंत्री ने महामहिम यून को अपनी सुविधानुसार जल्द से जल्द भारत आने के लिए आमंत्रित किया।
प्रधानमंत्री कार्यालय
प्रधानमंत्री ने नागरिकों से 'धरोहर भारत की' पर डीडी डॉक्यूमेंट्री देखने का आग्रह किया
प्रधानमंत्री श्री नरेन्द्र मोदी ने नागरिकों से 'धरोहर भारत की' पर दूरदर्शन के दो भागों में बनी डॉक्यूमेंट्री देखने का आग्रह किया है, जो 14 और 15 अप्रैल को रात 8 बजे डीडी नेशनल पर प्रसारित होगी।
दूरदर्शन के एक ट्वीट के जवाब में प्रधानमंत्री ने कहा;
"हमारी विरासत, हमारे स्वतंत्रता सेनानियों, जिन्होंने हमारी स्वतंत्रता की रक्षा करने के लिए अपना सर्वस्व बलिदान कर दिया और वर्दी में सेवा करने वालों की वीरता को श्रद्धांजलि।
14 और 15 अप्रैल को रात 8 बजे डीडी नेशनल पर इस दो भाग की डॉक्यूमेंट्री #धरोहर भारत की देखें।"
राष्ट्रपति सचिवालय
नेपाल के प्रधानमंत्री ने राष्ट्रपति से मुलाकात की
नेपाल के प्रधानमंत्री महामहिम श्री पुष्प कमल दहल 'प्रचंड' ने आज  राष्ट्रपति भवन में भारत की राष्ट्रपति श्रीमती द्रौपदी मुर्मु से मुलाकात की।
राष्ट्रपति ने प्रधानमंत्री श्री प्रचंड का स्वागत किया और उन्हें नेपाल के प्रधानमंत्री के रूप में नियुक्त होने पर बधाई दी। राष्ट्रपति ने कहा कि भारत के साथ उनके पुराने संबंध और उनके अनुभव को देखते हुए, भारत सदियों पुरानी साझेदारी को नई ऊंचाइयों पर ले जाने के लिए भारत-नेपाल द्विपक्षीय संबंधों में एक सकारात्मक एजेंडे के प्रति आशान्वित है। उन्होंने विश्वास व्यक्त किया कि यह यात्रा दोनों देशों के बीच मजबूत बंधन को और प्रगाढ़ करेगी।
राष्ट्रपति ने कहा कि हाल के वर्षों में भारत-नेपाल द्विपक्षीय सहयोग और मजबूत हुआ है। कोविड-19 महामारी के कठिन समय के दौरान भी, दोनों देशों के बीच व्यापार कायम रहा।
राष्ट्रपति ने कहा कि भारत और नेपाल के बीच खुली सीमा ने दोनों तरफ से पर्यटन को बढ़ावा दिया है। उन्होंने लोगों के आपसी संपर्क और पर्यटन को बढ़ावा देने के लिए आध्यात्मिक पर्यटन सर्किट को पुनर्जीवित करने की आवश्यकता पर जोर दिया। उन्होंने कहा कि सिस्टर सिटी समझौते और वित्तीय संपर्क में सुधार से भी हमारे दोनों देशों के बीच पर्यटन को प्रोत्साहन मिल सकता है।
राष्ट्रपति ने कहा कि नेपाल, भारत के लिए प्राथमिकता है। उन्होंने कहा कि भारत हमारी विकास-साझेदारी को आगे बढ़ाने के लिए तत्पर है, जिसमें महत्वपूर्ण परियोजनाओं को शीघ्रता से पूरा करना भी शामिल है।
विज्ञान एवं प्रौद्योगिकी मंत्रालय
भारतीय वैज्ञानिक ने नैनोमैकेनिकल परीक्षण तकनीक की सटीकता और शुद्धता में सुधार करने के लिए नवीन पद्धति विकसित की
यह नई पद्धति चिकित्सा से लेकर अंतरिक्ष तक के व्यापक क्षेत्रों के लिए अत्यंत कम मात्रा में सामग्रियों की यांत्रिक शक्ति का त्वरित परीक्षण करने में सक्षम बनाती है
एक भारतीय वैज्ञानिक ने दो अंतरराष्ट्रीय संस्थानों के सहयोग से अत्यंत सूक्ष्म पैमाने पर उच्च शुद्धता और सटीकता के साथ सामग्रियों के नैनोमैकेनिकल गुणों की जांच करने की एक नवीन पद्धति विकसित की है।
इस नवीन पद्धति से न केवल नैनोइंडेंटेशन तकनीक या यांत्रिक शक्ति के परीक्षण के रूप में जानी जाने वाली शुद्धता और सटीकता में उल्लेखनीय सुधार आता है, बल्कि यह उच्चतर दरों पर जांच करने में भी सक्षम बनाती है, जिससे उच्च थ्रूपुट की सुविधा प्राप्त होती है।
पारंपरिक परीक्षण पद्धतियों के हमेशा नैनो स्केल पर संभव नहीं होने के कारण, जो आमतौर पर मानव बाल के व्यास के 1/100वें के बराबर होती हैं, नैनोइंडेंटेशन तकनीक का आविष्कार डॉ. वॉरेन ओलिवर  और डॉ. जॉन पेथिका  ने 80 के दशक में किया और विश्लेषण प्रक्रिया का प्रस्ताव डॉ. वॉरेन ओलिवर और डॉ. जॉर्ज फ़ार  द्वारा अपने मौलिक कार्य में रखा गया था, जिसका वैज्ञानिक अनुसंधान के व्यापक स्पेक्ट्रम पर व्यापक प्रभाव पड़ा।
सेमीकंडक्टर उपकरणों और संरचनात्मक सामग्रियों की शक्ति को मापने के लिए इस तकनीक का व्यापक रूप से उपयोग किया गया है जो इलेक्ट्रॉनिक गैजेट्स के माध्यम से हमारे दैनिक जीवन के हर पहलू में सर्वव्यापी रूप से प्रवेश कर चुके हैं। इस तकनीक का उपयोग कैंसरग्रस्त कोशिकाओं की पहचान करने से लेकर गहरे अंतरिक्ष में उल्कापिंड कैसे बनते हैं, यह स्थापित करने तक व्यापक अनुप्रयोगों के लिए किया गया है।
नई पद्धति विकसित करने के लिए हैदराबाद स्थित सेंटर फॉर इंजीनियर्ड कोटिंग्स, इंटरनेशनल एडवांस्ड रिसर्च सेंटर फॉर पाउडर मेटलर्जी एंड न्यू मैटेरियल्स  के एडवांस्ड नैनोमैकेनिकल कैरेक्टराइजेशन  सेंटर के डॉ. सुदर्शन फानी ने केएलए के डॉ. वॉरेन ओलिवर और टेक्सास ए एंड एम यूनिवर्सिटी के प्रोफेसर जॉर्ज फ़ैर के साथ सहयोग किया।
इस नवीन दृष्टिकोण में इंडेंटेशन परीक्षण के दौरान सामग्री प्रतिक्रिया को समझने के लिए व्यापक मॉडलिंग और सिमुलेशन का संयोजन और सटीकता तथा शुद्धता में सुधार के लिए पद्धति को बाद में अनुकूल बनाया जाना शामिल था। मॉडलिंग के परिणामों को विषम परिस्थितियों में प्रयोगों द्वारा भी मान्य किया गया है।
परंपरागत रूप से संभाव्य की तुलना में उच्चतर दरों पर उच्च शुद्धता और उच्च सटीकता वाले नैनोइंडेंटेशन माप के लिए मार्ग प्रशस्त करते हुए, नई पद्धति से छोटे स्तर पर सामग्रियों की शक्ति को मापने पर वैज्ञानिक अनुसंधान के व्यापक क्षेत्र को प्रभावित करने की उम्मीद है। इस पद्धति के विवरण हाल ही में सामग्री विज्ञान क्षेत्र की प्रतिष्ठित पत्रिका 'मेटेरियल्स एंड डिज़ाइन' में प्रकाशित हुए हैं।
प्रकाशन लिंक: https://doi.org/10.1016/j.matdes.2020.108923 और
https://doi.org/10.1016/j.matdes.2020.108924
यह प्लाट स्पष्ट रूप से नई पद्धति के साथ माप में ध्वनि के स्तर में उल्लेखनीय कमी को दर्शाता है